後圃侍郎芍藥酴醿三花競發戴時可載酒來同酌醉中
作者：陳著
朝代：宋

paragraphs: 前日對花賦三詩，醉後誰復記當時。
雪溪公子忽呈似，一見如夢中見之。
世閒何事非虛妄，嘯裏著句豈狂癡。
富公園有凌霄樹，獨立不蔓今古希。
碧雞坊頭海棠花，花開如屋樹丈圍。
洛與蜀，今已非，雖欲勝賞將何歸。
我家貧極花未厭，我亦未敢輕拋離。
茶一盞，酒數卮，邀朋命友長娛嬉。
今日何日晴且暖，三花相得心自知。
旁觀索賦不須訝，要問底藴自有造物兒。